少虛以中秋有月預作詩亦次韻矣而月不爲出因成數語以解前篇
作者：郭印
朝代：宋

paragraphs: 兹辰陰雨霽，佳月望雲端。
徹燈不掩戶，佇對清輝寒。
嫦娥豈誤人，出入由天關。
天應怕鐫鑱，故將好景慳。
坐久成歎息，邂逅一何艱。
收視照肝肺，中有白玉盤。
光明無與比，通昔夢魂安。
君今先悟此，一笑定忘言。
雖云形影隔，是心常往還。
前詩非游戱，勿作綺語觀。